Budaj, Ján, minister životného prostredia SR (2020-09-23):
Ďakujem, pán podpredseda. ... čo bolo citeľné na zberných dvoroch všetkých obcí a miest. Dneska to už majú aj vyčíslené. Dneska sme rokovali so ZMOS-om, ktorý vyjadruje podporu tomuto zákonu a ktorý odhaduje, že zhruba o jednu tretinu sa počas COVID krízy zvýšila zaťaženosť odpadmi. Dôvodom pre skrátené konanie je aj riziko značných hospodárskych škôd, ktoré by vyplývali od nového roku z, nielen z ťažkostí, ktoré som uviedol, pretože tieto nespracované separované odpady obce častokrát boli nútené z nedostatku iného riešenia zavážať do bežných skládok. Tieto skládky sa prudko zapĺňali aj zapĺňajú napriek tomu, že my sme vystavení hrozbe infringementu z Európskej únie za neplnenie práve separačných cieľov Slovenskej republiky. Podotýkam, že hroziace rozsudky Súdneho dvora za nesplnenie záväzku uzatvoriť skládky odpadov, ktoré už nespĺňajú požiadavky smernice EÚ o skládkach odpadov, hrozia podobnými koncami, ako bol rozsudok Súdneho dvora v kauze Považský Chlmec, kde bola udelená dvojmiliónová pokuta. Dva milióny eur je však možno len zrnko z toho rizika, preto aj počas leta a v týchto mesiacoch (zaznievanie gongu) vlastne zberné spoločnosti vyradili okolo 400 obcí Slovenska, čo je, čo sa blíži k 20 % obcí, z dôvodu, že prestali organizácie OZV plniť vlastne svoju rolu a vypovedali zmluvy. Je to očividné, že zákon doteraz nemyslel na to, ako a kto vyrieši odpad, keď obce nesmú investovať, nesmú dávať verejné prostriedky do problematiky odpadu, ale keď organizácia zodpovednosti výrobcu vypovie zmluvu a žiadna ďalšia nemá záujem pre nedostatok financií, aby na ňu nadviazala, tak obce sa ocitajú v absolútne krízovej situácii. Novelizácia zákona vytvára prevenciu proti zopakovaniu tohtoročnej situácie výpovedí organizácií zodpovednosti výrobcov pre obaly a takisto zabezpečuje povinnosť uhradiť náklady za zabezpečenie triedeného zberu a následné zhodnotenie odpadov z obalov a odpadov z neobalových výrobkov v minimálne stanovenej výške. Ďalším aspektom tejto novely je posun zverejňovania údajov potrebných na stabilizovanie systému kolektívneho nakladania s odpadom, ktorý je u nás známy pod skratkou ISOH, teda informačný systém odpadového hospodárstva. Tento systém mal vlastne už túto jar prepojiť obce, okresné úrady, zainteresovaných stakeholderov alebo tých účastníkov odpadového okruhu aj spolu s ministerstvom životného prostredia, aby prakticky každý ten obeh, každý ten prúd odpadu bol sledovaný od jeho výrobcu a zaplatenia, riadneho zaplatenia do; zodpovednosti výrobcu až cez jeho triedenie, separovanie a napokon uloženie. Tento systém, to sme naozaj veľmi sklamaní, nielenže nie je dokončený, ale sú vyplytvané veľké spoločenské prostriedky a od fungovania toho systému sme hádam ďalej, než sme boli na začiatku, keď ho bývalá vláda začala robiť. Obmedzenia vyplývajúce z vyhlásení opatrení Úradu verejného zdravotníctva negatívne, akiste negatívne ovplyvnili aj pokračovanie v integrácii externých informačných systémov s informačným systémom ISOH-u a v súvislosti so zavedenou povinnosťou elektronickej evidencie sa vlastne nepripravila, nepripravila a nedokončila ani testovacie, ani integračné, ani produkčné prostredie pre pripojenie externých informačných systémov. Ďalším, ďalšou zmenou, ktorú v tejto malej novele sme boli nútení dať, je odloženie termínu 1. januára, kedy malo prísť k tzv. ekomodulácii. To sú nové pravidlá Európskej únie na rôzne oceňovanie odpadov pôvodu plastového podľa náročnosti ich spracovania ako druhotnej suroviny. Táto ekomodulácia ale nemá zatiaľ v Európskej únii zhodu. Slovenská republika ale už mala záväzok ekomoduláciu uplatňovať od 1. januára. Čiže tentoraz toto naozaj nemá pôvod v domácich politických kruhoch, ale európskych, a toto oddialenie zodpovednosti o jeden rok bolo nevyhnutné urobiť takisto zákonom. Návrh týchto novelizácií zákona o odpadoch predstavuje súhrn nevyhnutných opatrení, ktoré majú zabezpečiť stabilizáciu systému v rozšírenej zodpovednosti výrobcu. Za ďalšie, ktoré majú zabezpečiť financovanie triedeného zberu v nasledujúcom období, zhodnotenie odpadov a väčšiu motiváciu výrobcov v rámci eliminácie ťažšie recyklovateľných odpadov. Veríme, že aj výrobcovia budú mať v budúcnosti snahu, aby vyrábali menej odpadu, aby sa vystríhali materiálov, ktoré sú nerozložiteľné a ktoré nám spôsobujú veľké problémy. Dámy a páni, vážené poslankyne a poslanci, nielenže 400 obcí nemalo zabezpečený triedený zber, ale aj tie triedené zložky, ktoré ľudia vytrieďujú, až zo 70 % skončili na skládkach zmesového odpadu. Určite aj vy z obcí a miest ste dostali už neraz signál, načo to separujeme, keď to nakoniec tie zberové spoločnosti nahádžu všetko na jeden odpad. Takto zle je nastavený až do tejto chvíle, až do tejto chvíle ten systém. Podľa analýz, ktoré si dali obce robiť napríklad v Inštitúte cirkulárnej ekonomiky alebo v organizácii Priatelia Zeme, ale tento údaj nám potvrdili aj organizácie zodpovednosti výrobcov pri rokovaniach na ministerstve, až 70 %, to znamená 300-tisíc ton, končí na skládkach. Slovenské skládky odpadov sa zavážajú extrémne rýchle a tam je to riziko infringementu. My tie skládky pri takomto tempe vlastne za chvíľu musíme pouzatvárať a obce sa ocitnú v úplne bezvýchodiskovej situácii. Tento, táto novela zákona nerieši stabilný systém odpadového hospodárstva natrvalo, to ešte pred vás prídeme v riadnom konaní s inými zákonmi. Táto je doslova havarijná páka, ktorou zaťahujeme brzdu chvíľu pred koncom roku. Chceli by sme totiž dosiahnuť, tak ako sme to v programovom vyhlásení vlády aj sľúbili, že závažné veci budeme predkladať, závažné veci dotýkajúce sa podnikateľov alebo obcí a miest, budeme predkladať vždy k 1. januáru. Navyše aj občania už dlhodobo uzatvárajú svoje zmluvy o odvoze odpadu vždy na jeden rok od 1. januára. Preto ak chceme vyjsť v ústrety problémom, ktoré prežívajú naozaj v týchto mesiacoch so svojím odpadom obce a mestá, a teda tým pádom aj ich občania, ak chceme vyjsť v ústrety aj svojmu sľubu, že nebudeme predkladať takéto, tento druh novelizácií v priebehu roku, ale vždy iba k 1. januáru, tak je potrebné siahnuť ku skrátenému konaniu. Iba touto cestou môžme dosiahnuť, ak zarátame ešte to, že tam je ešte, sú rôzne možnosti, napríklad bude posudzovať zákon pani prezidentka a tak ďalej. Veríme, že dosiahneme, že obce aj občania budú mať svoje dva-tri mesiace na to, aby sa, aby si tie zmluvy pouzatvárali, aby sa celý systém naštartoval znovu, aby tých 400 obcí naozaj znovu malo kvalitný odvoz odpadu. Ďakujem pekne.